Når det handler om, hvor mange kilometer man kan få befordrings- eller kørselsfradrag for, har vi allerede været inde på det magiske tal 24. Det er kun alt, hvad der ligger ud over 24 kilometer, der tæller. Men der er også et par andre vigtige detaljer: Når afstanden fra dit hjem til din arbejdsplads skal måles, er udgangspunktet din folkeregisteradresse. Det gælder også selv om du for eksempel ind imellem kører på arbejde fra dit sommerhus, som måske ligger en hel del kilometer længere væk fra arbejdspladsen, end folkeregisteradressen gør. Men til gengæld er det den faktiske afstand, du tilbagelægger, der definerer, hvor langt der er - og altså hvor mange kilometer du kan få befordringsfradrag for. Hvis den hurtigste vej fra din folkeregisteradresse til din arbejdsplads er længere end den korteste, kan du godt få fradrag for de ekstra kilometer, du kører. Har du flere jobs, eller kører du på samme dag flere gange frem og tilbage mellem dit hjem og arbejdspladsen, tæller alle kilometer med i regnskabet. Måske har du et fritidsjob, du passer hver onsdag aften, og hvor du kun har 5 kilometer hver vej. Men dem kan du altså lægge oveni de kilometer, du har kørt frem og tilbage til og fra dit primære arbejde tidligere på samme onsdag.